ธปท.เผยปี53ระบบแบงก์กำไร1.23 แสนล้านบาท
ธปท.ระบุ สินเชื่อธนาคารพาณิชย์ทั้งระบบขยายตัว 11.3% มีระดับหนี้เสียต่ำเพียง 3.6% ของสินเชื่อรวม ส่งผลให้ทั้งระบบมีกำไร 1.23 แสนล้านบาท
10 ก.พ. 2554

ธปท.ระบุ สินเชื่อธนาคารพาณิชย์ทั้งระบบขยายตัว 11.3% มีระดับหนี้เสียต่ำเพียง 3.6% ของสินเชื่อรวม ส่งผลให้ทั้งระบบมีกำไร 1.23 แสนล้านบาท 
น.ส.นวพร มหารักขกะ ผู้อำนวยการอาวุโส ฝ่ายกลยุทธ์สถาบันการเงิน ธนาคารแห่งประเทศไทย(ธปท.) กล่าวว่า ผลการดำเนินงานของระบบธนาคารพาณิชย์ในปี 2553 ที่ผ่านมามีผลกำไรรวมทั้งสิ้น 1.23 แสนล้านบาท เพิ่มขึ้นจากปีก่อน 34.5% เป็นผลจากดอกเบี้ยและรายได้ที่มิใช่ดอกเบี้ยเพิ่มขึ้น ประกอบกับค่าใช้จ่ายในการสำรองหนี้สูญก็ลดลงจากคุณภาพสินเชื่อที่ดีขึ้น ส่งผลให้อัตราผลตอบแทนต่อสินทรัพย์เฉลี่ย(ROA)เพิ่มขึ้น 1.1% ส่งผลให้สินเชื่อทั้งระบบขยายตัว 11.3% สูงกว่าเป้าหมายเฉลี่ยที่ธนาคารพาณิชย์ตั้งไว้ที่ระดับ 10% 
ทั้งนี้ สินเชื่อธุรกิจขยายตัว 9% เมื่อเทียบกับช่วงเดียวกันปีก่อน ส่วนสินเชื่อเพื่อการอุปโภคบริโภคขยาตัว 17.7%  อย่างไรก็ตามหนี้ที่ไม่ก่อให้เกิดรายได้(เอ็นพีแอล)ลดลง โดยเอ็นพีแอลที่ยังไม่หักกันสำรอง(Gross NPL) มีจำนวน 3.126 แสนล้านบาท หรือ 3.6% ของสินเชื่อรวม ในจำนวนนี้สัดส่วนหนี้เสียในสินเชื่อภาคธุรกิจลดลงเหลือ 4% เป็นการลดลงในทุกภาคธุรกิจ
“ปีนี้ธปท.ยังคาดว่าระบบธนาคารพาณิชย์จะยังมีเสถียรภาพมีโอกาสเติบโตมีผลการดำเนินงานที่ดี  และสินเชื่อน่าจะยังขยายตัวได้ต่อเนื่อง ในระดับเดียวกับการขยายตัวทางเศรษฐกิจ คือถ้าเศรษฐกิจปีนี้ขยายตัว 3-5% บวกเงินเฟ้อประมาณ 2-3% สินเชื่อก็น่าจะโตระดับประมาณ 5-8%” น.ส.นวพรกล่าว